ang hiwaga at lihim na iyon, upang madama, ay kailangang makipagkilala kay eling; kailangang kaulayawin siya nang malaon; kailangang tawagan ang kanyang puso; tarukin ang pagkamababa, ang pagkamasunurin, ang pagkaginto ng kanyang loob; kailangang titigan ang mga titig ni eling, ang mga titig niyang nagpapakilala sa isang kalulwang malambing at mapangambahin, isang kalulwang masintahin at mahabagin, isang kalulwang puspos ng linis, ng ganda at kahinhinan. nariyan ang lihim, ang hiwagang bumibilot sa katauhan ni eling. nariyan ang talang nakikintal sa maalindog niyang noo. nariyan ang kayamanang maipagmamalaki ng kanyang kadukhaan. si eling, mula sa pagkabata, ay mahiligin sa pagaaral. marunong ng kastila, gayon din ng inggles. isang taon na siya'nagtira sa colegio de sta. isabel, at dalawang taon naman sa dormitory school. dito sa huli, siya ay nag aral ng nursing, ang mahusay at tumpak na pagaalaga sa may sakit.